Fót Város Önkormányzata Képviselő-testületének .../.... (...) önkormányzati rendelete
a lakások és helyiségek bérbeadására, elidegenítésére, valamint a hasznosítással összefüggő díjakra vonatkozó szabályokról szóló 21/2020 (XI.30.) önkormányzati rendelet módosításáról
Fót Város Önkormányzat Képviselő-testülete a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény 3.§ (1) bekezdésében, 34.§-ában és 2. mellékletében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 9. pontjában meghatározott feladatkörében eljárva, a következőket rendeli el:
1. §
A lakások és helyiségek bérbeadására, elidegenítésére, valamint a hasznosítással összefüggő díjakra vonatkozó szabályokról szóló 21/2020 (XI.30.) önkormányzati rendelet 16. § (2) bekezdése helyébe a következő rendelkezés lép:
„(2) A nem szociális helyzet alapján bérbe adott lakás lakbérét belterületi ingatlan esetében költségelven vagy piaci alapon-, külterületi ingatlan esetében költségelven kell megállapítani.”
2. §
(1) A lakások és helyiségek bérbeadására, elidegenítésére, valamint a hasznosítással összefüggő díjakra vonatkozó szabályokról szóló 21/2020 (XI.30.) önkormányzati rendelet 17. § (1) és (2) bekezdése helyébe a következő rendelkezések lépnek:
„(1) Belterületi lakás költségelven történő bérbeadására abban az esetben kerülhet sor, ha
a)	egyedülálló kérelmező háztartásában az egy főre jutó havi jövedelem nem haladja meg a szociális vetítési alap 700 %-át, vagy
b)	több fős háztartás esetén a kérelmező háztartásában az egy főre jutó havi jövedelem nem haladja meg a szociális vetítési alap 500 %-át.
(2) Aki nem felel meg a szociális helyzet alapján történő bérbe adás feltételeinek külterületi lakást költségelven bérelhet.”
(2) A lakások és helyiségek bérbeadására, elidegenítésére, valamint a hasznosítással összefüggő díjakra vonatkozó szabályokról szóló 21/2020 (XI.30.) önkormányzati rendelet 17. §-a a következő (3) bekezdéssel egészül ki:
„(3) A jövedelem számításánál csak a leendő bérlőt és a vele együttköltöző személyeket lehet figyelembe venni.”
3. §
A lakások és helyiségek bérbeadására, elidegenítésére, valamint a hasznosítással összefüggő díjakra vonatkozó szabályokról szóló 21/2020 (XI.30.) önkormányzati rendelet 18. §-a helyébe a következő rendelkezés lép:
„18. §
Aki nem felel meg a szociális helyzet alapján történő-, vagy a költségelvű bérbeadás feltételeinek, csak piaci alapon bérelhet belterületi lakást.”
4. §
A lakások és helyiségek bérbeadására, elidegenítésére, valamint a hasznosítással összefüggő díjakra vonatkozó szabályokról szóló 21/2020 (XI.30.) önkormányzati rendelet 63. § (3) bekezdése helyébe a következő rendelkezés lép:
„(3) Piaci alapon bérbeadott lakás lakbérének havi mértéke a lakás alapterülete és komfortfokozata alapján
a)	összkomfortos lakás estében legalább 1.400,- Ft/m2,
b)	komfortos lakás esetében legalább 1.050,-Ft/m2,
c)	félkomfortos lakás esetében legalább 700,-Ft/m2,
d)	komfort nélküli lakás esetében legalább 300,-Ft/m2.”
5. §
A lakások és helyiségek bérbeadására, elidegenítésére, valamint a hasznosítással összefüggő díjakra vonatkozó szabályokról szóló 21/2020 (XI.30.) önkormányzati rendelet
a)	11. § (1) bekezdés a) pontjában a „400” szövegrész helyébe az „500” szöveg,
b)	63. § (2) bekezdés nyitó szövegrészében az „alapterületet” szövegrész helyébe az „alapterülete” szöveg
lép.
6. §
Ez a rendelet a kihirdetését követő napon lép hatályba.


Fót, 2023. május …


	dr. Vass György
	dr. Mihályi Zsolt Apor

	polgármester
	jegyző



Et. 114. sz. 1. melléklet

Általános indokolás
Fót Városának a lakások és helyiségek bérbeadására, elidegenítésére, valamint a hasznosítással összefüggő díjakra vonatkozó szabályokról szóló 21/2020 (XI.30.) önkormányzati rendeletét a Covid19 világjárvány következtében elrendelt veszélyhelyzet idején, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés felhatalmazása alapján – Fót Város Önkormányzat Képviselő-testületének feladat- és hatáskörében eljárva – a Polgármester fogadta el. A rendelet megalkotása óta egy ízben, kizárólag magasabb szintű jogszabálynak való megfeleltetés érdekében módosult, amikor 2023. január 1-jei hatállyal a nyugdíjminimum kifejezést a „szociális vetítési alap” fogalom váltotta fel.
A rendelet megalkotása óta eltelt időszak gazdasági változásai, különösen a jövedelmek emelkedése indokolttá tették a hatályos előírások felülvizsgálatát.
A felülvizsgálat során megállapítottuk, hogy a környező településekhez képest a fóti szabályozás méltányosan állapítja meg a szociális helyzet alapján történő bérbe adás jövedelemhatárát, ugyanakkor a gazdasági nehézségek miatt az egyedülálló bérlők esetében indokoltnak találjuk a jövedelemhatár módosítását. A költségelvű, illetve piaci alapú bérbeadásra való jogosultság esetében az időközben bekövetkezett jövedelemnövekedés miatt célszerű magasabb összegben meghatározni azt, hogy milyen egy főre jutó jövedelem esetén kell piaci alapú lakbért fizetni.
A gyakorlati tapasztalatok bebizonyították, hogy a piaci alapú lakbéren belül is szükség van a lakás komfortfokozata alapján történő differenciálásra, ugyanis a jelenleg hatályos szabályozás nem képes kezelni azt az esetkört, amikor a lakást a bérlő saját erejéből komfortosította, időközben pedig – jövedelemváltozása vagy a nyilatkozattétel elmulasztása miatt – piaci alapú bérleti díj fizetésére válik kötelezetté.
Végezetül felmerült az igény a lakásbérleti díjaknak a lakás településen belüli fekvése szerinti differenciálására elsősorban a külterületi és belterületi ingatlanok vonatkozásában. A külterületi ingatlanok kedvezőtlenebb elhelyezkedése miatt indokolt lehet a magasabb, piaci bérleti díj mellőzése.

Részletes indokolás
Az 1. §-hoz 
A Tervezet lehetőséget teremt a lakbéreknek a lakás területi elhelyezkedése (belterület/külterület) szerinti differenciálására.
A 2. §-hoz 
A Tervezet módosítja a költségelvű és piaci alapú lakbérekre való jogosultság szabályait, az egyedülálló bérlők esetében kiszélesítve a költségelvű bérleti díjra jogosultak körét, és csak a jelenleg hatályos szabályozásban előírt jövedelemnél magasabb esetben vezetve be a piaci alapú lakbér fizetésére irányuló kötelezettséget.
A 3. §-hoz 
A Tervezet értelmében a lakások piaci alapú lakbérrel történő bérbe adására a jövőben csak belterületi ingatlanoknál lesz lehetőség.
A 4. §-hoz 
A Tervezet a lakás komfortfokozata szerint differenciálja a piaci alapú lakbér mértékét.  
Az 5. §-hoz 
Az egyedülálló bérlők esetében a szociális alapú bérbe adásra jogosultság jövedelemhatára emelkedik, továbbá egy elírás kerül javításra.
A 6. §-hoz 
Hatályba léptető rendelkezést tartalmaz.


ELŐZETES HATÁSVIZSGÁLATI LAP
a lakások és helyiségek bérbeadására, elidegenítésére, valamint a hasznosítással összefüggő díjakra vonatkozó szabályokról szóló 21/2020. (XI.30.) önkormányzati rendelet módosításához

1. Társadalmi hatások
A Tervezet esetén méltányosabb és a jelenlegi jövedelmi viszonyokhoz jobban alkalmazkodó lakbérképzés valósul meg. Jelenleg – a rendelet megalkotása óta bekövetkezett általános jövedelemszínvonal emelkedéshez képest – indokolatlanul alacsony jövedelemhatártól kell a bérlőknek piaci alapú lakbért fizetniük. Különösen szigorú a szabályozás azokkal szemben, akik korábban a saját maguk által komfortosított lakás után költségelvű bérleti díjat fizettek, és ebből átlépnek a piaci kategóriába. A Tervezet elfogadásával kezelni lehet a belterületi és külterületi ingatlanok közötti fizikai adottságokban megnyilvánuló különbséget a lakásbérleti díjakban. Összességében a javasolt módosítások kivétel nélkül kedvezőek a lakásbérlők számára.

2. Gazdasági, költségvetési hatások
A Tervezet elfogadásával az Önkormányzat várható lakbérbevételei kis mértékben csökkenek, azonban a csökkenésnek jelentős költségvetési hatása nincs. 

3. Környezeti hatások
A rendelet elfogadásának környezeti hatása nincs.

4. Egészségügyi hatások
A rendelet elfogadásának közvetlen egészségügyi hatása nincsen.

5. Adminisztratív terheket befolyásoló hatások
A rendelet elfogadásával az adminisztratív terhek nem növekednek.

6. A jogszabály megalkotásának szükségessége, a jogalkotás elmaradásának várható következmények
A rendeletmódosításra nincs közvetlen, magasabb jogszabályból fakadó kötelezettsége. Elmaradás esetén a lakásbérlők helyzete, fizetendő díjtételei – a jövedelemnövekedésből fakadóan – súlyosabbá válnak, egyre többen kényszerülnek majd piaci alapú bérleti díjat fizetni ezzel a három lakbérkategória (szociális/költségelvű/piaci) közötti optimális arány torzul.

7. A jogszabály alkalmazásához szükséges személyi, tárgyi, szervezeti és pénzügyi feltételek
A rendelet elfogadásához szükséges személyi, tárgyi, szervezeti, pénzügyi feltételek rendelkezésre állnak. 

